Maďarič, Marek, minister kultúry SR (2017-03-23):
Ďakujem za slovo. Pán poslanec, ja vám poviem otvorene a rovno, že ste nepriateľ kultúry, nepriateľ menšín a nepriateľ Slovenska. (Potlesk.) To, že ste nepriateľ kultúry vy a vaša strana, to nepreukazovalo len vaše vystúpenie, ale aj vaše opakované snahy zakazovať kultúrne predstavenia, vstupovať do nich. A, pán poslanec, takéto chovanie a konanie historicky je vlastné extrémistickým, fašisticky zmýšľajúcim politikom a politickým stranám. Tí prví siahali na kultúru, tí prví začali páliť knihy, tí prví začali stavať kultúru do protikladu, samozrejme, so životnými potrebami ľudí, tými ekonomickými, sociálnymi, pretože cítili, ja si myslím, že vy si to možno neuvedomujete tak úplne priamo, ale podvedome cítili, že kultúrni ľudia, kultúra ako taká, to je absolútny protiklad s vami a s vašou politikou. A čím viac kultúry, tým menej takých politikov a takých politických strán, ako ste vy. Prečo ste nepriateľ menšín, je tiež úplne jasné. To ste takisto preukázali už týmto vystúpením. Ale ste aj nepriateľ Slovenska, akokoľvek sa vám to, vám konkrétne, zdá možno absurdné. A je to z toho pohľadu, aké Slovensko môže byť úspešné? Aké Slovensko môže byť prosperujúce? Nie Slovensko, v ktorom staviate vy menšiny proti väčšine, kultúru proti tomu zvyšku, ale úspešné Slovensko môže byť len Slovensko kooperujúce, Slovensko, ktoré chápe, že kultúra nie sú prejedené peniaze, nie luxus, ale že kultúra je investícia a kultúra národnostných menšín je obohatenie. Nemyslím si, že toto prijmete, pán poslanec, ale hovorím to nie kvôli vám, ale hovorím to kvôli ľuďom, ktorými sa zaštiťujete. A treba to stále opakovať, vy a vaša strana ste nepriatelia Slovenska. Vy a vaša strana ťaháte Slovensko do veľmi zlých vôd. Dnes som čítal článok jedného publicistu, ktorý si spomenul na veľmi známu esej česko-francúzskeho spisovateľa Milana Kunderu o strednej Európe, týkala sa tzv. únosu strednej Európy niekde na východ, a Kundera odôvodňoval to, že stredná Európa patrí do toho vyspelého európskeho sveta predovšetkým tou kultúrou. Váš útok na kultúru nás ťahá niekde inde. Ťahá nás do sveta takýchto vášní, nenávistí, nekultúrnosti, úpadku. Zdalo by sa, že by som možno nemal používať takéto veľké slová na báze tohto fondu, ale ono to tak je. V tejto „maličkosti“ sa zrkadlí vaša zvrátenosť. To, ako si ste schopný zobrať Slovákov za rukojemníkov a stavať ich proti národnostným menšinám. Vy ste len tak zľahka hneď tento fond hodili do polohy, že sú to nejaké premrhané peniaze. Ale ja som zámerne, pán poslanec, ale vy ste ma zrejme nepočúvali, hovoril o predchádzajúcich fondoch, ktoré preukázali svoju životaschopnosť, ktoré preukázali veľmi jasne pozitívny vplyv na tie dané oblasti kultúry. Pýtate sa, prečo nárast. No tak sa pozrite, aký je dopyt v menšinovej kultúre, že vždy tie žiadosti vysoko, vysoko prevyšujú čiastku ôsmich miliónov. My sa ani touto čiastkou nedostaneme k plnému uspokojeniu kultúrnych aktivít a potrieb našich národnostných menšín a ich členov. Na tú prevádzku zase veľmi populisticky vytiahnuté nejaké financovanie odborných komisií, vám odpovedám, pán poslanec, je to presne tak, sú to 4 % z rozpočtu tohto fondu a je vecou fondu, aké stanoví finančné ohodnotenie ľudí, ktorí budú sedieť v odborných komisiách. Áno, nebudú o tých grantoch rozhodovať ministerskí úradníci, ale budú to rozhodovať odborníci aj z konkrétnych národnostných menšín a dostanú za to nejakú adekvátnu aj čiastku. Čo na tom je? Vy tu sedíte zadarmo? Každý za nejakú svoju prácu musí byť nejakým spôsobom ocenený. A sú to 4 % z toho fondu, samozrejme, nielen pre tie komisie, ale aj pre administráciu toho fondu. (Odmlčanie rečníka.) Je to veľmi smutné. Jednoducho časť tejto poslaneckej snemovne žije v úplne inom svete ako my ostatní. Ja dúfam, že tam v tom svete zostanete len vy. Ďakujem. (Potlesk.)